Zagreb, 21. veljače 2020.g.

**Z A P I S N I K**

sa **79. sjednice** Povjerenstva za odlučivanje o sukobu interesa održane dana 21. veljače 2020. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac, Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 78. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Članica Povjerenstva Tončica Božić predlaže da se na današnjoj sjednici ne raspravlja o toč. 3. dnevnog reda s obzirom da je u predmetu potrebno utvrditi dodatne okolnosti.

Članica Povjerenstva Aleksandra jozić-Ileković predlaže da se sa dnevnog reda skine toč. 12. iz razloga jer je u istom zatražena dodatna dokumentacija koja nije pristigla u predmet. P

Predsjednica predlaže da toč. 13. dnevnog reda postane toč. 6. dnevnog reda.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

**Utvrđuje se daje dužnosnik Tomislav Tolušić pristupio sjednici Povjerenstva.**

Članica Povjerenstva Aleksandra Jozić-Ileković kao izvjestiteljica u predmetu **P-362/18 dužnosnik TOMISLAV TOLUŠIĆ, zastupnik u Hrvatskom saboru,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 5. listopada 2018.g. s imovinom utvrđenom u postupku redovite provjere na temelju pribavljenih podataka o imovini dužnosnika. Na odluku o pokretanju postupka dužnosnik je dostavio pisano očitovanje.

Izvjestiteljica u bitnom iznosi očitovanje dužnosnika.

Predsjednica Povjerenstva daje riječ dužnosniku koji tom prilikom potvrđuje da ostaje pri svojim ranijim očitovanjima od 5. lipnja 2019. godine i 28. siječnja 2020. godine te u bitnom iznosi ranije rečeno.

U postupku je pribavljena sva relevantna dokumentacija.

Izvjestiteljica predlaže da se donese odluka da je dužnosnik počinio povredu članka 27. ZSSI-a, u vezi s člankom 8. i 9. ZSSI-a propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 5. listopada 2018.g., s imovinom utvrđenom u postupku redovite provjere, i to u odnosu na podatke o vrsti i površini nekretnine u vlasništvu dužnosnika te da mu se za utvrđenu povredu izrekne sankcija obustava isplate dijela neto mjesečne plaće u iznosu od 3.000,00 kuna, koja će se izvršiti u 3 jednaka uzastopna mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Utvrđuje se da je dužnosnik Tomislav Tolušić napustio sjednicu Povjerenstva.**

**Prelazi se na raspravljanje o 2. točci dnevnog reda.**

**Utvrđuje se da je dužnosnica MARTINA FURDEK-HAJDIN pristupila sjednici Povjerenstva.**

Članica Povjerenstva Tatijana Vučetić kao izvjestiteljica u predmetu **P-138/19 dužnosnica MARTINA FURDEK-HAJDIN, zamjenica župana Karlovačke županije** iznosi predmet i navodi da je Povjerenstvo pokrenulo postupak protiv dužnosnice zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 15. travnja 2018. g. povodom promjene i stanja imovine kako proizlazi iz podataka pribavljenih od nadležnih tijela, u dijelu obrasca izvješća „Podatci o nekretninama“. Dužnosnica se očitovala na zaključak Povjerenstva.

Izvjestiteljica iznosi očitovanje dužnosnice u cijelosti.

Predsjednica Povjerenstva daje riječ dužnosnici koja tom prilikom navodi kako ostaje pri ranije danom očitovanju na zaključak te dodaje kako se radi o manjim suvlasničkim dijelovima nekretnina koje realno nemaju neku tržišnu vrijednost. Navodi da je iste stekla od oca i pokojnog supruga i to prije stupanja na dužnost. Dužnosnica predlaže da se navedene okolnosti uzmu u obzir prilikom donošenja odluke Povjerenstva.

Izvjestiteljica predlaže da se donese odluka kojom se utvrđuje da je dužnosnicapočinila povredu članka 27. ZSSI-a, u vezi s člankom 8. i 9. ZSSI-a propustom da po pisanom pozivu Povjerenstva obrazloži nesklad, odnosno priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom 15. travnja 2018. g., povodom promjene, i stanja imovine kako proizlazi iz podataka pribavljenih od nadležnih tijela, s imovinom utvrđenom u postupku redovite provjere, i to u odnosu na podatke o nekretninama upisanim u zk. uložak br. …... i …... k.o. Bukovje te da joj se za utvrđenu povredu izrekne sankcija obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Utvrđuje se da je dužnosnica MARTINA FURDEK-HAJDIN napustila sjednici Povjerenstva.**

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-287/19, dužnosnik SILVANO HRELJA, zastupnik u Hrvatskom saboru,** iznosi predmet i navodi da je protiv dužnosnika podnesena prijava u kojoj se u bitnome navodi da dužnosnik kao zastupnik u Hrvatskom saboru nije aktivno djelovao i poduzeo odgovarajuće radnje s ciljem obeštećenja umirovljenika te se navode konkretni novčani iznosi koji su trebali biti isplaćeni umirovljenicima, što nikad nije učinjeno. Podnositelj prijave stoga smatra da navedeni dužnosnik nije opravdao plaću koju prima kao zastupnik u Hrvatskom saboru te je izdao povjerenje umirovljenika. U prijavi se još navodi da je dužnosnik radio u interesu privatnog osiguravajućeg društva Royal međugeneracijska solidarnost d.d.

U postupku su pribavljeni svi relevantni podaci.

 Izvjestiteljica predlaže da se donese odluka o nepokretanju postupka sobzirom da navodi iz prijave ne upućuju na moguću povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

Predsjednica Povjerenstva određuje pauzu od 10 min. radi glasovanja u prve tri točke dnevnog reda. Sjednica se prekida u 11.25 sati.

Sjednica se nastavlja u 11.35 sati.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-263/19, dužnosnik JOSIP BILAVER, državni tajnik u Ministarstvu mora, prometa i infrastrukture,** iznosi predmet i navodi da je protiv dužnosnika podnesena prijava u kojoj se u bitnome navodi da dužnosnik sa suprugom živi u stanu površine preko 100 m2 koji nije naveo u svojoj imovinskoj kartici. S obzirom da je kao vlasnik navedenog stana u zemljišnim knjigama upisano trgovačko društvo MST PLIS d.o.o. postavlja se pitanje koja je poveznica između dužnosnika i tog trgovačkog društva. U prijavi se još navodi da dužnosnik u imovinskoj kartici nije naveo rođenje djeteta.

U postupku su pribavljeni svi relevantni podaci.

Izvjestiteljica predlaže da se donese odluka **o** nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-174/19, dužnosnica MARIJA PEJČINOVIĆ BURIĆ, ministrica vanjskih i europskih poslova do 19. srpnja 2019.g.,** iznosi predmet i navodi da je protiv dužnosnice podnesena prijava u kojoj se u bitnom navode tri slučaja u kojima su u državnu službu, odnosno u službu vanjskih poslova, bez natječaja, na interni oglas primljene osobe koje prethodno nisu imale status državnog službenika te s kojima je nezakonito sklopljen ugovor o radu. U prvom slučaju radi se o zapošljavanju ugovorne diplomatkinje u Veleposlanstvu u Moskvi slijedom odluke dužnosnice s kojom je glavna tajnica Ministarstva potom potpisala ugovor o radu zatim diplomatkinje u Generalnom konzulatu u Sydneyu slijedom odluke dužnosnice s kojom je potom glavna tajnica Ministarstva potpisala ugovor o radu te stručnog referenta u Generalnom konzulatu u Dusseldorfu slijedom odluke dužnosnice. U prijavi se u bitnom navodi kronologija ovih zapošljavanja te su u prilogu dostavljeni relevantni dokumenti: Odluke, Pozivi, Zapisnici, Ugovori i dr. iz kojih je vidljiv identitet dvije od tri predmetne osobe.

U postupku su pribavljeni svi relevantni podaci.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je u postupanju navedene dužnosnice došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

**Prelazi se na raspravljanje o 6. točci dnevnog reda.**

Predsjednica Povjerenstva kao izvjestiteljica u predmetu **M-16/20 na zahtjev dužnosnika VILIA BEROŠA, ministra zdravstva, iznosi predmet**  i navodi da je dužnosnik podnio zahtjev te od Povjerenstva traži mišljenje radi li se o iznimci iz članka 77. stavka 2. Zakona o javnoj nabavi u slučaju da je povezana osoba, konkretno srodnik po krvi (sestra) dužnosnika kao prokurist trgovačkog društva upisana u sudski registar s danom 5. ožujka 2013.g., a dužnosnik je imenovan i stupio na dužnost 31. siječnja 2020.g. te je li i takvo trgovačko društvo potrebno upisati u izjavu o postojanju sukoba interesa koju je dužnosnik obvezan potpisati sukladno članku 80. Zakona o javnoj nabavi. Dužnosnik nadalje Povjerenstvu postavlja upit ukoliko je povezana osoba, odnosno sestra dužnosnika u sudski registar upisana kao osoba ovlaštena da u poslovanju podružnice zastupa osnivača (zastupa osnivača u podružnici pojedinačno i samostalno), postoji li obveza dužnosnika upisati u izjavu o postojanju sukob interesa samo podružnicu ili i tvrtku osnivača podružnice.

Izvjestiteljica predlaže da se donese mišljenje da Povjerenstvo nije nadležno za tumačenje odredbi Zakona o javnoj nabavi te stoga ukazuje dužnosniku da se za tumačenje odredbi navedenog Zakona obrati Središnjem državnom uredu za središnju javnu nabavu. Povjerenstvo također upućuje dužnosnika da u slučaju namjere stupanja u poslovni odnos između Ministarstva zdravstva i trgovačkog društva u kojem sestra dužnosnika obavlja funkciju prokurista, kao i društva u kojem je sestra dužnosnika ovlaštena za zastupanje podružnice, pravovremeno zatraži mišljenje Povjerenstva u cilju izbjegavanja sukoba interesa i osiguranja postupanja u skladu s odredbama ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6 točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-143/19, dužnosnik ROMAN ROSAVEC, zamjenik župana Sisačko-moslavačke županije i dužnosnik IVAN KRIŽANIĆ, zamjenik gradonačelnika Grada Popovače,** iznosi predmet i navodi da je Povjerenstvo zaprimilo neanonimnu prijavu u kojoj se u bitnom navodi da dužnosnik Roman Rosavec profesionalno obnaša dužnost zamjenika Sisačko-moslavačke županije od 2018.g. te je istovremeno predsjednik Mjesnog odbora Osekovo od 2016.g. za što prima mjesečnu naknadu iz Proračuna Grada Popovače. U prijavi se dalje navodi da je dužnosnik Ivica Križanić, koji obnaša dužnost zamjenika gradonačelnika Grada Popovače, za što prima mjesečnu naknadu, istovremeno i predsjednik Mjesnog odbora Stružec od 2016.g., za što prima mjesečnu naknadu iz Proračuna Grada Popovače. U prijavi se dalje navode okolnosti vezane uz predsjednika Gradskog vijeća grada Popovače.

U postupku su pribavljeni svi relevantni podaci.

Izvjestiteljica predlaže da se donese odluka o pokretanju postupka protiv dužnosnika Romana Rosaveca zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene javne dužnosti i primanja naknade za obnašanje javne dužnosti predsjednika Vijeća mjesnog odbora Osekovo te protiv dužnosnika Ivana Križanića zbog moguće povrede članka 12. ZSSI-a, koja proizlazi iz istovremenog primanja naknade za volontersko obnašanje navedene javne dužnosti i primanja naknade za obnašanje javne dužnosti predsjednika Vijeća mjesnog odbora Stružec, u mjesečnom iznosu od 260,00 kn u razdoblju od stupanja na dužnost zamjenika gradonačelnika Grada Popovače dana 26. svibnja 2017.g. do 7. prosinca 2018.g.

Otvarara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno

**Prelazi se na raspravljanje o 8. točci dnevnog reda.**

Član Povjerenstva Davorin Ivanjek kao izvjestitelj u predmetu **P-42/19, dužnosnica ORLANDA TOKIĆ, zamjenica gradonačelnika Grada Dubrovnika** iznosi predmet i navodi da je protiv dužnosnice podnesena prijava u kojoj se predlaže utvrditi mogući sukob interesa u kojem se našla dužnosnica koji proizlazi iz okolnosti da je Povjerenstvo prethodno na zahtjev dužnosnika Mate Frankovića, gradonačelnika Grada Dubrovnika, dalo mišljenje u predmetu M-149/19 u pogledu angažmana trgovačkog društva Apozito d.o.o. i dužnosnice osobno, kao glavnog projektanta, na projektiranju stambenih zgrada za trgovačko društvo Primorje gradnja d.o.o. iz Dubrovnika, u razdoblju nakon što je dužnosnica stupila na dužnost zamjenice gradonačelnika Grada Dubrovnika. Navodi se da je u tome predmetu Grad Dubrovnik dostavio samo dio potrebne dokumentacije te se ističe da je nužno zatražiti od Grada Dubrovnika cjelokupnu dokumentaciju koja se odnosi na otkup čestice 1275/5, k.o. Gruž u vlasništvu Grada Dubrovnika, na kojoj su projektirani stambeni objekti investitora, trgovačkog društva Primorje gradnja d.o.o., kao i da je potrebno zatražiti ugovor o projektiranju sklopljen između trgovačkih društava Primorje gradnja d.o.o. i Apozito d.o.o. Također se ističe da je potrebno pribaviti drugu dokumentaciju, odnosno dozvole koje je Grad Dubrovnik putem nadležnog upravnog odjela izdao za projekt trgovačkog društva Primorje gradnja d.o.o., koja sadrži ovjeru trgovačkog društva Apozito d.o.o. i potpis dužnosnice za koju se napominje da je i dalje zaposlena u tom poslovnom subjektu. Navodi se da je dužnosnica Orlanda Tokić obavljala funkciju direktorice trgovačkog društva Apozito d.o.o., u kojem je bila jedini osnivač te da je nakon stupanja na navedenu dužnost svoj poslovni udio prenijela na svog supruga koji je ujedno prokurist, što je suprotno odredbama ZSSI-a. Stoga podnositelj navodi da se dužnosnica nalazi u potencijalnom sukobu interesa pod uvjetima kada navedeno trgovačko društvo obavlja poslove projektiranja i nadzora građevinskih radova za objekte za koje akte za gradnju izdaje Grad Dubrovnik. Nadalje se ističe da je dužnosnica glavni nadzorni inženjer i voditelj projekta izgradnje Studentskog centra u Dubrovniku, u čijoj izgradnji Grad Dubrovnik sudjeluje proračunskim sredstvima. Iznosi se i da putem nadležnog upravnog odjela Grad Dubrovnik izdaje dozvole za gradnju kao i da u nadležnom Upravnom odjelu za izdavanje i provedbu dokumenta prostornog uređenja i gradnje postoji cijeli niz projekata na kojima je angažirano trgovačko društvo Apozito d.o.o., a za koje isti Upravni odjel izdaje dozvole, pri čemu je dužnosnica kao zamjenica gradonačelnika zadužena za predmetno područje (infrastruktura, kapitalni projekti, građevinske dozvole, komunalne djelatnosti), što proizlazi iz medijskih napisa.

U postupku su pribavljeni svi relevantni podaci.

Izvjestitelj predlaže da se donese odluka o pokretanju postupka radi utvrđivanja je li se dužnosnica našla u sukobu interesa koji bi proizlazio iz okolnosti da su, na temelju ovlasti gradonačelnika Grada Dubrovnika za usmjeravanjem i nadziranjem rada Upravnog odjela za promet, njoj podređeni službenici istog Upravnog odjela u razdoblju od 9. lipnja 2017.g. kontinuirano rješavali 25 predmeta potvrđivanja glavnog projekta investitora koji su bili zastupani po opunomoćeniku trgovačkom društvu Apozito d.o.o., pri čemu je dužnosnica u 12 predmeta izradila glavni projekt, jer je dužnosnica zaposlena te je prije stupanja na navedenu dužnost bila vlasnik i direktor tog trgovačkog društva, a vlasništvo je nad poslovnim udjelom po stupanju na dužnost prenijela na supruga, s obzirom da navedena okolnost interesne povezanosti može utjecati na nepristranost u obavljanju javne dužnosti, što predstavlja mogući sukob interesa u smislu članka 2. stavka 2. podstavka 2. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-213/19, dužnosnik KREŠIMIR AČKAR, zamjenik gradonačelnika Grada Velika Gorica,** iznosi predmet i navodi da je protiv dužnosnika podnesena prijava u kojoj se u bitnome se navodi da je dužnosnik kao predsjednik Upravnog vijeća Centra za odgoj i obrazovanje Velika Gorica za ravnateljicu navedene ustanove izabrao suprugu dužnosnika Dražena Barišića koji mu je nadređen s obzirom da obnaša dužnost gradonačelnika Grada Velike Gorice, a u to vrijeme je bio i predsjednik gradske organizacije HDZ-a Velike Gorice.

U postupku su pribavljeni svi relevantni podaci i dokumentacija.

U postupku je utvrđeno da ustanova Centar za odgoj i obrazovanje Velika Gorica, čiji je osnivač Republika Hrvatska, nije proglašena kao ustanova od posebnog državnog interesa te nije utvrđen kao ustanova od posebnog interesa za Zagrebačku županiju niti za Grad Veliku Goricu.

Izvjestiteljica predlaže da se protiv dužnosnika pokrene postupak zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Upravnog vijeća ustanove Centar za odgoj i obrazovanje Velika Gorica, koja nije proglašena ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave, niti je posebnim zakonom određeno da je dužnosnik član Upravnog vijeća navedene ustanove po položaju. Povodom okolnosti da je kao predsjednik Upravnog vijeća Centra za odgoj i obrazovanje Velika Gorica sudjelovao u odlučivanju o imenovanju Nikoline Vučković Barišić ravnateljicom navedene ustanove, postupak se neće pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **M-11/20 na zahtjev dužnosnika SILVESTRA ŠTEFOVIĆA, zamjenika općinskog načelnika Općine Štefanje** iznosi predmet i navodi da je dužnosnik podnio zahtjev u kojemod Povjerenstva traži mišljenje smije li koristiti subvenciju Bjelovarsko-bilogorske županije za kreditiranje proljetne sjetve s obzirom da obnaša dužnost zamjenika općinskog načelnika Općine Štefanje i potpredsjednika Županijske skupštine Bjelovarsko-bilogorske županije.

Izvjestiteljica predlaže da se donese mišljenje da sukladno odredbama ZSSI-a, nema zapreke da dužnosnik podnese prijavu na Javni poziv za prikupljanje zahtjeva za kreditiranje proljetne sjetve u 2020.g., raspisan od strane Bjelovarsko-bilogorske županije te da mu, pod uvjetom da ispunjava propisane uvjete zahtjev za odobrenje kredita bude odobren.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Član Povjerenstva Davorin Ivanjek kao izvjestitelj u predmetu **M-13/20 na zahtjev dužnosnika JOSIPA SEUČEKA, općinskog načelnika Općine Udbina,**  iznosi predmet i navodi da je dužnosnik podnio zahtjev za mišljenjem u kojem navodi da Općina Udbina kroz dulje vremensko razdoblje financijski pomaže učenicima srednjih škola sa područja Općine Udbina u pripremi za polaganje državne mature za učenike završnih razreda srednje škole u suradnji sa ustanovom Pučko otvoreno učilište Gospić. Dužnosnik navodi da se njegova polusestra dijete jednog zajedničkog roditelja, odnosno od dužnosnikove majke kći iz kasnijeg braka, u sklopu tog projekta priprema za državnu maturu, za koji bi Općinu Udbinu izdvojila iznos od 629,00 kuna. Dužnosnik traži mišljenje Povjerenstva smije li Općina Udbina financirati sudjelovanje dužnosnikove polusestre u pripremama za polaganje državne mature.

Izvjestitelj predlaže da se donese mišljenje da nije u suprotnosti s odredbama ZSSI-a da, uz određene uvjete Općina Udbina, u kojoj dužnost općinskog načelnika Općine Udbina obnaša dužnosnik na temelju zahtjeva Pučkog otvorenog učilišta „Dr. Ante Starčević“ odobri isplatu iznosa od 629,00 kn za sufiniciranje pohađanja priprema mature za učenike srednjih škola, u organizaciji navedene ustanove, iako se za te pripreme kao jedini polaznik s područja Općine Udbina prijavila dužnosnikova polusestra, imajući u vidu da Općina Udbina ne provodi javni poziv za prijavu zainteresiranih učenika srednjih škola te da bi i svakom drugom prijavljenom učeniku s područja Općine Udbina bila odobrena isplata za pohađanje navedenih priprema. Dužnosnik bi se u svrhu preveniranja nastanka stvarnog sukoba interesa trebao izuzeti od postupanja povodom zahtjeva Pučkog otvorenog učilišta „Dr. Ante Starčević“ te za donošenje odluke o odobravanju i isplati sredstava Općine Udbina ovlastiti svog zamjenika, kao i na službenoj internetskoj stranici Općine Udbina deklarirati da je Općina podmirila troškove sudjelovanja njegove polusestre na navedenim pripremama, kao jedinom prijavljenom polazniku s područja Općine Udbina prema objavljenom javnom pozivu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno

**Prelazi se na raspravljanje o 12. točci dnevnog reda.**

Članica Povjerenstva Tončica Božić kao izvjestiteljica u predmetu **M-15/20 na zahtjev dužnosnika MIHAELA JURIĆA, direktora trgovačkog društva Gavrilović Mala privreda Petrinja d.o.o.** iznosi predmet i navodi da je dužnosnik dostavio zahtjev za mišljenjem u kojem u bitnome navodi da je 9. lipnja 2017. imenovan direktorom trgovačkog društva Gavrilović Mala privreda Petrinja d.o.o. Dogovorom s Centrom za restrukturiranje i prodaju kao središnjim državnim tijelom za upravljanje i raspolaganje državnom imovinom na skupštini Društva 4. srpnja 2019. donosi se Odluka o likvidaciji društva Gavrilović Mala privreda Petrinja d.o.o. prilikom čega ga Skupština imenuje likvidatorom, a ista Odluka je 4. listopada 2019. upisana u sudski registar. Proces likvidacije Društva je u tijeku te se kroz nekoliko mjeseci očekuje završetak procesa likvidacije društva Gavrilović Mala privreda Petrinja d.o.o. u likvidaciji, kako navodi. S obzirom na vrlo skoro gašenje društva Gavrilović Mala privreda Petrinja d.o.o. u likvidaciji, u pregovorima je o zasnivanju radnog odnosa na mjesto stručni suradnik u trgovačkom društvu Državne nekretnine d.o.o.. Stoga traži mišljenje može li zasnovati radni odnos u društvu Državne nekretnine d.o.o. na mjestu stručnog suradnika, i u međuvremenu još nekoliko mjeseci do okončanja postupka biti likvidator društva Gavrilović Mala privreda d.o.o. u likvidaciji uz naknadu kao likvidator.

Izvjestiteljica predlaže da se donese mišljenje da dužnosnik može zasnovati radni odnos na mjestu stručni suradnik u trgovačkom društvu Državne nekretnine d.o.o. te pritom, do okončanja postupka likvidacije, obnašati funkciju likvidatora trgovačkog društva Gavrilović Mala privreda Petrinja d.o.o. u likvidaciji te za obnašanje funkcije likvidatora primati naknadu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,40 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**